  Анжелика Тихонова корреспондент «Удмурт дунне» газетлэн кичӧлтэмезъя, 21-тӥ тулыспалэ Ижкарын Калыкъёслэн эшъяськон юртазы кыкетӥзэ ортчиз «Кылтӥрлык» шудон. Ужрадэ тодосчиос, дышетӥсьёс, иворчиос, дышетскисьёс вуизы. Со сярысь ивортэ «Удмуртия» агентстволэн корреспондентэз. Шудонэ «Удмурт дунне» газетлэн, «Мынам Удмуртие» телерадиокомпанилэн, Историяя, кылъя но литературая удмурт институтлэн командаоссы, Дэри ёросысь дышетӥсьёс но Удмурт кун университетын дышетскисьёс пыриськизы.  Пыриськисьёслы 5 визьсынан ужъёс сётэмын вал. Соослы ӵектӥзы удмурт кылъёслэсь ӟуч кылын валатонъёссэс тодыны, ӟуч кылъёслэсь — удмурт валатонъёссэс, удмурт кылъёслы синонимъёс шедьтыны, предложениосысь янгышъёссэ шедьтыны но удмурт текстэз лыдӟыны, валаны ярамонгес карон понна тупатыны. Ӟуч кылъёсты удмурт кылэ берыктонъя ужын «компьютер» но «электронная регистрация» кылъёслы шонер валатонъёс сётэмын ӧй вал. Шудонэ пыриськисьёс асьсэлэсь валатонъёссэс ӵектӥзы. Кылсярысь, «компьютер» кылэз удмурт сямен корт визь, визь шыкыс, тодэт машина, визькуды шуыса валэктӥзы. Нош «электронная регистрациялы» валатонъёссы ваньзылэн ик огвыллемесь луизы: электрон пусйиськон, электрон пусъет, чилектон пусйиськон. «Кылтӥрлык» шудонэ куать команда пыриськиз                                                                                      Фото: Анжелика Петрова © Командаослэсь ужъёссэс учкисьёс пӧлысь быръем дунъясьёс эскеризы: кылосбур тодосъя кандидат Александр Шкляев, йӧскалык политикая министерствоысь валтӥсь ӧнерчи Елизавета Ложкина, «Ӟечбур!» газетысь журналист Антонида Ермолина но иворъёсъя «Удмуртия» агентствоысь корреспондент Анжелика Петрова. Ужъёсты эскерон куспын командаос ужрадэз нуисен, «Удмурт дунне» газетысь корреспондентэн Мария Векшинаен ӵош кенешон-дискуссия ортчытъязы. «Газетэз но журналистъёсты котьку шугъяськытэ та ужпум, малы ке шуоно кыллюкамъёс но асьмелэн йӧскадь ӧвӧл, котькудӥз пӧртэм куронъёсъя гожъяське. Со пумысен ми трос пол та ужпумез ӝутылӥм ини, котырес ӝӧк но люкаллям, но югдур интыысьтыз уг вырӟы. Пӧрме «спасение утопающего — дело рук самого утопающего» шуэм сямен. Ми ас поннамы котькудмы выриськом. Потэ ини вылэм таӵе ужрадэз ортчытыса шара кеськем, мед адӟысалзы ини шуыса. Татчы люкаськиськом иворчиос но, институтын ужасьёс но, Удмурт кун университетын ужасьёс но — ваньмыз вань кадь. Но кыӵе ке но сыӵе бадӟым ужез бералтӥсь ӧвӧл», — шуиз та ужрад пумысен «Удмурт дунне» газетлэн валтӥсь редакторез Зинаида Рябинина. Солэн малпанэзъя, огазеяськыса, рос-прос вазиськонэн потыны кулэ «вылӥын» кыӵе ке эсэпъёс мед юнматозы шуыса, малы ке шуоно выль куронъёс кыӵе ке йыр суранлы пӧрмизы, нош со вакытэ ик вужъёсыз куронъёс ӟечесьгес но валамонэсьгес вал. Ужрад бере пыриськисьёс огъя малпанэ вуизы: та шудонъя азьланяз тыро-пыдо ӵектос гожтыны но сое Йӧскалык политикая министерствое келяны. «Ми малпам та ужрадэз кыӵе ке сямлы пӧрмытыны. Шудонъямы кыӵе ке малпан вордӥськиз, мед луысал со быдэс элькунын, бадӟым, форматэзъя олимпиада выллем. Дышетскисьёслы ӧвӧл — кылын ужасьёс пӧлын», — вераз Зинаида Рябинина. Тодосчи Александр Шкляев ужъёсъя малпанъёссэ вера                                                                         Фото: Анжелика Петрова © Шудон сярысь мылкыдзэ вераз Удмурт кун университетын Удмурт кылосбуръя, финно-угроведениея но журналистикая институтын 3-тӥ курсын дышетскись Иван Рыбаков. «Таиз ужрад туж тунсыко мыным потэ, малы ке шуоно удмурт кылэз туала арын кулэ туж ӟеч тодыны. Тросэз ӟучомыса верасько ини, ӟучо-удмурто. Соин ик малпасько таӵе ужрадъёс юртто тросгес ас кылэд сярысь тодыны. Мыным туж тунсыко потӥз, шулдыр вал, куддыръя ӟар-ӟар серекъяны но луэ вал, малы ке шуоно сюро вал сыӵе интыосыз текстъёсын, куке валантэм тыныд луэ но куке тон сое берыктыны ӟуч кылэ турттӥськод, нош луэ эшшо но серекъяногес, эшшо но валантэмгес», — шуиз со. Шудонлы йылпумъянъёсъя ваньзэсты азьпалтӥзы Историяя, кылъя но литературая удмурт институтысь тодосчиос но Удмурт кун университетысь команда. Кыкетӥ луизы Дэри ёросысь дышетӥсьёс, нош куинетӥ — «Удмурт дунне» газетысь иворчиос. Тегъёс: Ижкар Удмуртия удмуртъёс Мерлык удмурткыл Калыкъёслэнэшъяськонюртсы  